Wiaschtlstandln san de traditionölle Weana Variantn vom Imbisstaund. Se san während da k.u.k. Monarchie eigricht wuan, um Kriegsinvalidn a Einkommen z sichan. Wiaschtlstandl san zum festn Bestaundteu vo da Weana Stodkuitua wuan und san sogoa in da Kunst vaewigt wuan, so zum Beispü im Buach Im Schatten der Burenwurst vom H. C. Artmann. Zum traditionön Aungebot ghean: Buanwuascht, Kaaskraina, Frankfurta, Bosna, Debreziner, Lebakaas usw. - ois mit siassm oda schoafm Semf, Kren und Ketchup sowia a Stickl Brot oda a Semme; und zum Dringa natialich a Bier oda a Gspritzda; dazua gibts no: eiglegte Pfefferoni, Essigguakn, Süübazwüfen und Manner-Schnittn.